李宰新成假山
作者：劉弇
朝代：宋

paragraphs: 夫子絕俗姿，趣尚豁雲海。
花移洛下品，池割天潢派。
中間疊嵯峨，石手紛磊磊。
功侔一簣始，正爾臨爽塏。
羅浮窮南勢，迎目出巧怪。
洗昏新罅發，秘匿若有待。
騫騰天吳揖，聳削虬尾擺。
當頭七八峰，縹緲散青靄。
直下三四溪，何年取東匯。
洞指白鹿迷，路認桃源改。
時時攻冥煩，瀟灑遞天籟。
得非緣夜半，提挈有真宰。
俗物卑培塿，高標想衡岱。
我家香罏傍，登躡素心在。
一從羈官綴，未省識𡾋嵬。
俯窺攙雲骨，逸興幾十倍。
無爲議真假，自可蠲塵浼。
何日升君堂，把酒取一快。